runetrust/blame-folketinget-dk huggingface dataset:
Henrik Rasmussen (KF), 2010-05-07:
Så må det jo netop være op til den enkelte kommune at finde ud af, hvordan man vil finde de enkelte besparelser, om det er via besparelser, som er personalereduktion, eller om det er ved at lave besparelser, der gør tingene på en anden måde, eller om det er ved at lave flere udbud, eller ved at man simpelt hen går ind og siger, at det her er for at underbygge det kommunale selvstyre, sådan at kommunerne ved, at man får den rigtige kvalitet til den rigtige pris.
Holger K. Nielsen (SF), 2002-01-30:
Det er derfor vigtigt at få klarlagt, om ikke det stadig væk ville være relevant for den danske regering at tage stilling til de folk, for det er jo Colin Powell, der er tale om, som konsekvent siger, at USA er forpligtet i forhold til Genèvekonventionen, og at de her fanger skal behandles i henhold til bestemmelserne i Genèvekonventionen.
Aage Frandsen (SF), 2003-12-12:
Ud over at regeringens finanslov og regeringens politik i det hele taget selvfølgelig ud fra den ideologi, som regeringen bygger på, lægger vægt på, at de, der har, sådan set stadig væk skal have ganske meget - nordsøolieaftalen er jo da en venlighed også over for A.P. Møller - så er det karakteristisk for regeringens linje, at jo ældre man er, jo mere skal man favoriseres.
Jakob Sølvhøj (EL), 2016-10-13:
Der står jo allerede i dag, at skolerne i hele deres virke skal forberede eleverne til at leve i et samfund som det danske med frihed og folkestyre og udvikle og styrke elevernes kendskab til og respekt for grundlæggende friheds- og menneskerettigheder, herunder ligestilling mellem kønnene.
Villum Christensen (LA), 2015-11-03:
Hvis vi er i den situation, at problemet reelt er løst, vil ministeren så ikke være med til, at vi udskyder det her et års tid jævnfør det, vi også hører fra Enhedslisten, og lader den sunde fornuft råde, så vi ikke går hen og skyder gråspurve med kanoner?
Jeppe Kofod (S), 2006-03-15:
Man kan jo sige, at forslagsstillerne ønsker, at den globale ramme, ligesom vi tidligere havde Mifresta-rammen, miljø-, freds- og stabilitetsrammen, skal bruges til en indsats ikke kun for miljø, fred og stabilitet, men også for alle de andre såkaldte globale offentlige goder.
Ole Birk Olesen (LA), 2017-10-27:
Lovforslaget vil medføre, at lejeforholdet mellem ejendommens ejer og en lejer, der skal drive friplejeboligvirksomhed i lokalerne, fremover vil være omfattet af erhvervslejeloven i stedet for som i dag af lejeloven og boligreguleringsloven, der regulerer boliglejemål.
Pia Adelsteen (DF), 2009-11-26:
Når hr. Kim Mortensen nævner, at der er krav om mindretalsbeskyttelse, så sad jeg og studsede lidt, og så tænkte jeg: Ja, når vi ved, hvordan f.eks. homoseksuelle bliver behandlet i Rumænien og Bulgarien, var kravene så opfyldt, da de blev medlemmer?
Margrethe Vestager (RV), 2014-05-07:
Nu betragter jeg sådan set sagen med en sådan alvor, at jeg ikke tror, at polemikken tjener noget formål, for så kunne jeg jo med lige god ret spørge, om det nu først er i lyset af Se og Hør-sagen, at hr. Karsten Lauritzen er kommet i tanke om at stille det spørgsmål, da rapporten jo har været til rådighed i en rum tid for Folketingets Retsudvalg og Kommunaludvalg.
Brian Mikkelsen (KF), 2002-05-07:
Vi kan altså sagtens inden for den nuværende formulering af loven tilstræbe, at afleveringsfristen og tilgængelighedsfristen bliver sammenfaldende. Men vi skal også være opmærksomme på, at en nedsættelse af afleveringsfristen på nuværende tidspunkt til 20 år vil være forbundet med en betydelig ekstra ressourceanvendelse, både hos de afleverende myndigheder og Statens Arkiver.
Victoria Velasquez (EL), 2019-10-03:
For i forhold til at mennesker ikke skal – det lyder så dumt, at de skal parkeres, som om det er en eller anden bil – parkeres i kontanthjælpssystemet, men at man som menneske ikke skal komme i klemme, hvis man bliver ramt af arbejdsløshed eller sygdom, altså at man ikke skal være så lang tid i kontanthjælpssystemet, så kunne jeg godt tænke mig at høre ordførerens holdning til det forslag, som vi i Enhedslisten er kommet med til finanslovsforhandlingerne om afklaringsgaranti.
Lars Løkke Rasmussen (M), 2024-04-16:
Jeg sagde allerede den 8. oktober, tror jeg det var, at den her regering godt kan kende forskel på en terrororganisation og en civilbefolkning, og vi har fra starten, hvor vi understregede Israels ret til selvforsvar, samtidig også understreget, at det skal ske med respekt for international ret og international folkeret.
Karen Jespersen (V), 2008-04-02:
Hvis man gik ned til 60-års-alderen, kunne man lige så godt sige, at man havde brug for en sådan ordning i forhold til hele befolkningen, altså en opsøgende ordning, for der er jo også ensomme, svage osv., men det behøver jeg ikke fortælle fru Lise von Seelen om.
Ellen Trane Nørby (V), 2018-05-09:
Og nu skal jeg jo ikke som sundhedsminister gøre mig klog på kriminalitet og kriminalitetsbekæmpelse, men efter Justitsministeriets opfattelse er det altså tvivlsomt, om lovliggørelse vil have en mærkbar effekt på de organiserede kriminelle miljøer.
Peter Skaarup (DF), 2021-01-12:
Nu behandler vi jo så L 132, og det er et forslag, som er fremsat af regeringen, og det er et forslag, som repræsenterer det, som et bredt flertal i Folketinget altså er blevet enige om, som vi har været inde på, nemlig at vi skal have et bedre politi og vi skal have flere politibetjente.
Pernille Vigsø Bagge (SF), 2007-03-30:
Således har de været nødt til i visse kommuner at hæve priserne på SFO’erne så grelt, at visse forældre – og nogle steder rigtig mange forældre – har set sig nødsaget til at trække deres børn af SFO’erne, og så kan børnene gå rundt på gaden eller få en nøgle om halsen og rende rundt alene derhjemme, indtil forældrene kommer fra arbejde.
Ole Sohn (SF), 2009-09-08:
Er det så ikke klog politik, at man forsøger at skabe en bedre trafikstruktur, sådan at man giver folk alternativer, så de f.eks. kunne tage toget i stedet for at sidde ene mand i en bil, og at vi viser politisk lederskab og siger, at det vil vi gerne gøre billigere.
Keld Albrechtsen (EL), 2004-11-24:
»Kan statsministeren bekræfte, at EU-aftalen med S, SF og RV har til formål at sikre, at yderligere magt i fremtiden kan overdrages til Unionen, uden at befolkningen skal spørges, og at hele formålet med aftalen altså er at undgå fremtidige folkeafstemninger om EU?«
Anni Matthiesen (V), 2016-05-12:
Der er jo egentlig allerede rigtig mange, som i hvert fald har kontaktet mig på det område, har forsket i tingene for den sags skyld, måske netop arbejder med skoven i dagligdagen og har indsigt i, hvordan man gør det bedst, og der må jeg sige, at jeg synes, det er unødigt at etablere et råd for at få den viden.
Søren Pind (V), 2007-03-28:
Jeg siger ikke – og det tror jeg heller ikke min ordførertale på nogen måde var udtryk for – at situationen er god, det er den bestemt ikke, men der er trods alt sket forbedringer, og derfor ville det måske være en anelse mærkværdigt at begynde at skærpe tonen endnu mere.
Frank Dahlgaard (UP), 1999-10-29:
Muren faldt, jerntæppet faldt, og det var godt, og uden sammenligning i øvrigt tror jeg, at man også her kæmper en fortvivlet kamp mod en udvikling, som efter min mening er rigtig og positiv, vi får den grænse væk, som lukkeloven er udtryk for, og vi får den frihed, som forbrugerne i stort tal ønsker.
Karina Lorentzen Dehnhardt (SF), 2021-05-03:
Det betyder så ikke, at problemstillingen ikke er reel, for Dansk Folkeparti peger jo på et problem, nemlig at vi har et fængselsvæsen, som er rigtig meget i knæ på nuværende tidspunkt; man mangler pladser, og vi bliver ved med at åbne ny kapacitet.
Peter Skaarup (DF), 2011-05-02:
Når vi så kigger på uskyldige, må vi sige, at det igen er et fremragende redskab, for den uskyldige kan frikende sig selv, så at sige, ved at kunne påvise, at den dna-profil, den pågældende har, betyder, at den pågældende ikke kunne have begået forbrydelsen.
Helle Sjelle (KF), 2004-03-10:
I Det Konservative Folkeparti har vi indtil videre ikke sat nogen grænse for, hvor langt vi kan gå med hensyn til den her tilbagebetalingstid, men det er noget, vi må vurdere hen ad vejen, og det er da klart, at vi også er interesserede i, at tingene hænger fornuftigt sammen.
Gitte Lillelund Bech (V), 2011-12-21:
Jeg kan forstå på Enhedslistens ordfører, at det her simpelt hen er det bedste lovforslag, at det er det bedste, der findes i finansloven, men samtidig har jeg også forstået på op til flere af Enhedslistens ordførere, at Enhedslisten faktisk også kerer sig rigtig meget om, at der skal blive ved med at være arbejdspladser i Danmark.
Brigitte Klintskov Jerkel (KF), 2017-02-03:
Jeg vil gerne anerkende, at det er voldsomt krænkende og stigmatiserende med fejlagtige oplysninger i ens journal, hvor man stemples på grund af fejlagtige og misvisende oplysninger eller misforståelser, og at de oplysninger så hænger ved en i livet fremover.
Thor Möger Pedersen (SF), 2012-04-25:
Men det har jo også været tydeligt i debatten, i de diskussioner, der har været om, hvorvidt man skal lave store nedskæringer på offentlig velfærd, på skoler osv., og hvorvidt det skulle være en fornuftig måde at finansiere lavere skat på løn, at det ikke er en målsætning, som regeringen deler.
Lone Møller (S), 1999-03-02:
Derfor er jeg godt tilfreds med, at et flertal af Folketingets partier netop har indgået en aftale, hvor Boneloc-opererede patienter uanset operationstidspunkt får mulighed for at søge erstatning efter regler svarende til patientforsikringsloven, således at der efter en konkret vurdering af hver enkelt sag foreligger en erstatningsberettiget skade efter patientforsikringslovens regler.
Christoffer Aagaard Melson (V), 2023-02-02:
Men jeg går ud fra – nu har jeg ikke været der – at når man sidder omkring et bord og er enige om, at vi har en fælles udfordring med, at vi skal skaffe noget finansiering og nogle flere hænder i det danske samfund, så sidder man jo og diskuterer, hvor det er, der er et felt, hvor man tror at ens forskellige røde linjer ikke krydser hinanden og man samtidig kan løse den opgave, der ligger foran os, og som i vores øjne er en »skal« - opgave.
Anni Matthiesen (V), 2022-03-22:
Jeg kan sige, at årsagen til det er, at jeg som forslagsstiller faktisk havde bedt om, at det skulle behandles under indenrigsministeren, netop fordi jeg ikke synes, at det her behøver at have med velfærdsområderne at gøre, men lige så godt kunne have med klima og miljø at gøre.
Frank Aaen (EL), 2000-01-26:
over, at den på en eller anden måde er blandet ind i det her, selv om det er os inderligt imod på grund af ØMU-diskussionen. Men vi har alligevel to spørgsmål til lovforslaget, og det er besvarelsen af dem, der vil afgøre, om vi kan stemme for i sidste ende.
Rasmus Jarlov (KF), 2010-11-12:
Det er vi så nødt til at gøre, ikke fordi vi ikke gerne bare ville bruge endnu flere penge – det ville vi selvfølgelig meget gerne, hvis de voksede på træerne, og hvis vi ikke havde så stort et statsunderskud, som vi har i øjeblikket – men vi er tvunget til på grund af de økonomiske realiteter at justere på udgifterne.
Peter Skaarup (DF), 2019-10-03:
Så vil jeg ud over det sige, at det jo er et problem med de gerningsmænd, der bliver lukket ud af fængslerne, fordi man jo fra offerets side oplever en meget kritisk situation, en utryghedsskabende situation, ved at gerningsmanden relativt hurtigt efter at have begået noget kriminelt bliver lukket ud af fængslet.
Troels Lund Poulsen (V), 2006-01-19:
Hvad er det, der gør, at Det Radikale Venstre har den der holdning, at man ikke skal imødekomme det, som FN beder os om, men at den 1. juli skal være deadline, og så ser man bort fra, både hvad irakerne ønsker, og hvad FN måtte ønske?
Elsebeth Gerner Nielsen (RV), 2005-03-17:
Jeg må også sige, at politisk synes jeg, at der er grund til at være en smule bekymret for det forslag, fordi vi ikke længere vil have nogen redskaber til at sikre, at vi f.eks. kan have smalle forestillinger overalt i landet, og at vi også med vores teatertilbud kan appellere til alle grupper i samfundet.
Morten Messerschmidt (DF), 2009-04-24:
Dog vil jeg lige knytte den kommentar, som jeg glemte, at Charteret om Grundlæggende Rettigheder, som jeg ved fru Lone Dybkjær er en varm tilhænger af, jo også vil være en ny kæmpe bane for EF-Domstolen at agere på.
Klaus Hækkerup (S), 2007-02-06:
Ud over at man allerede har indført det i Tyskland, overvejes det jo bl.a., som hr. Poul Henrik Hedeboe nævner det, i Holland, det er på vej i Tjekkiet, det er indført i Østrig, det er indført i Schweiz, begge steder ligesom i Tyskland for lastbiler, og det overvejes i Sverige.
Søren Søndergaard (EL), 2004-05-12:
Muligvis er det rent politisk - at de er blevet oprettet på et tidspunkt, hvor der ikke har været noget politisk mandat i Folketinget for det, og det vil man ikke have frem; ellers vil årstallet sikkert ikke være særlig interessant, hvis man får at vide, at det er 1947 eller 1948 eller 1949, eller hvornår det nu præcis er.
Hans Kristian Skibby (DF), 2015-02-19:
Vi er jo heller ikke en del af det forlig, der blev indgået i november, og det har også lidt at gøre med, at vi bl.a. har lyttet til de røster, der har været fra forbrugernes side, fra Tænk og fra forbrugerfolkene der, som så har sagt, at de faktisk mener, at der også ligger en lang række ting heri, som er til ugunst for forbrugernes retsstilling.
Marianne Jelved (RV), 2002-05-17:
Jeg har endda under drøftelserne de sidste måneder foreslået, at den sprogscreening, der skal foregå, bør omfatte alle børn uanset deres modersmål, fordi jeg mener, at det faktisk er vigtigt med sproglig kompetence, også for danske børn med dansk som modersmål. Så kan jeg sige, at jeg ikke er enig i den tolkning af det, Danmarks Pædagogiske Institut - nu Danmarks Pædagogiske Universitet - har undersøgt i de pågældende 3 år, som regeringen og ministeren fremlægger i svarene.
Ole Løvig Simonsen (S), 1997-11-13:
Og derfor vil jeg gerne sige både til De Konservative og Venstre: Hvad med at forholde jer til realiteterne og være med til at skabe nogle attraktive boområder, der er med til at løse de problemer, vi har, i stedet for at vende ryggen til problemet og sige, jamen det er bare en social opgave?
Inger Støjberg (V), 2005-06-02:
Det er fuldstændig korrekt, som hr. Ole Stavad siger, at der er flyttet enkelte statsveje og andre ting ud i kommunerne, der er flyttet enkelte opgaver fra amterne og ud i kommunerne, men i det store og hele ligger opgaverne, hvor de også lå, da den nuværende kommunalreform blev vedtaget i 1970.
Flemming Møller Mortensen (S), 2012-04-27:
Det anser vi ikke som en umiddelbar nødvendighed, og det er derfor, vi har svaret, som vi har gjort i dag, men der kan ikke være mange tvivlere her i salen eller andre steder ude i Danmark, når det handler om, hvad Socialdemokraterne synes, nemlig at H.C. Andersen er væsentlig, og her deler vi rigtig mange tanker med Dansk Folkeparti.
Per Clausen (EL), 2008-05-27:
På den anden side, når den ordfører, der omtaler dette forslag som ekstremt, har været nødt til at alliere sig med hr. Morten Messerschmidt for at få et lidt utydeligt forslag til vedtagelse igennem - som præcis er utydelig på de områder, hvor der givetvis, må jeg gå ud fra, er uenighed mellem de tre partier - skal man måske ikke tage det så tungt.
Claus Hjort Frederiksen (V), 2003-11-21:
I 2002 blev der overført 86 mio. kr. og i 2003 85 mio. kr., og det her forslag giver altså adgang til overføre op til 100 mio. kr. En finanslov er naturligvis en prioritering, og vi skønner, at de penge, vi har at gøre med her, gør mere gavn ved at sikre et større og mere synligt politi, en sikring af en økonomisk håndsrækning til de dårligst stillede folkepensionister og en yderligere nedbringelse af ventelister til sygehusene.
Claus Hjort Frederiksen (V), 2010-09-07:
For så vidt angår økonomistyringen, som jo gav anledning til væsentlige problemer i 2009, hvor man sagde, at man sparede hele året, men det viste sig, at man havde brugt 5 mia. kr. mere, er det sådan, at der nu skal fremlægges halvårsregnskaber.
Lissa Mathiasen (S), 2006-05-17:
; når skatteministeren går kraftigt ind i forhold til brug af illegal arbejdskraft, misbrug af dagpengeregler, og hvad der måtte være; når en minister går ind og yder en aktiv indsats, så kan jeg ikke lade være med at stille det spørgsmål: Er det, fordi, jeg havde nær sagt, det bare er nogle mennesker, der står og er boligsøgende, at ministeren ikke mener, at det er et område, man på samme måde skal agere konkret på?
Niels Helveg Petersen (RV), 2003-05-08:
Er det virkelig vigtigt ved stillingtagen til en overgangsordning, om den skal være på 5 år eller 7 år, under alle omstændigheder er det jo en overgangsordning, vi taler om, vedrørende fremmed arbejdskraft? Kan man virkelig undskylde at stemme nej til dette her med henvisning til, at man gerne vil have en overgangsordning på 5-7 år?
Søren Pape Poulsen (KF), 2021-05-11:
Så nu vil jeg bare foreslå, at vi glemmer alt om jantelov, også selv om der skulle være nogle kolleger her i salen, der vil dyrke det jantelovsspørgsmål helt vildt, og så skal vi partiledere, hvis vi vil, tage jakken af, smøge ærmerne op og for rullende kameraer blive vaccineret med Johnson & Johnson og sende det signal til danskerne, at de roligt kan lade sig vaccinere, og at de ikke skal være bange.
Ole Hækkerup (S), 2015-04-28:
Hvis man så tog hr. Martin Henriksens udgangspunkt – det var jo det, jeg sagde i ordførertalen – nemlig at sige, at det her giver anledning til nogle sundhedsfaglige problemer, så har vi altså nogle tilsvarende tilfælde, der giver anledning til de samme sundhedsfaglige problemer.
Lars Løkke Rasmussen (V), 2010-10-07:
Jeg har det synspunkt, at politik og politiske uenigheder skal afklares i et politisk rum, og i den her sag er der nogle, der forsøger at skubbe juraen foran politikken, og det synes jeg er lidt trist, fordi det betyder, at vi nu har brugt rigtig, rigtig mange timer på at diskutere ting, som bestemt er interessante.
Per Stig Møller (KF), 2008-02-01:
Langt de fleste sager ved EF-Domstolen er forholdsvis ukomplicerede, f.eks. hvor EF-Domstolen fastslår, at en medlemsstat ikke har opfyldt sine EU-forpligtelser, fordi medlemsstaten ikke har gennemført et direktiv eller den har indført handelshindringer i strid med traktaten.
Bjarne Laustsen (S), 2004-12-17:
Jeg ved ikke, hvad Dansk Folkeparti har fået til gengæld, men jeg kan bare se, at de små kommuner med lavt skattegrundlag, de kommuner, der forsøger at gøre en indsats og skaffe uddannelsesmuligheder til de unge mennesker, og som man ellers taler pænt om, svigter man her.
Brian Mikkelsen (KF), 2008-11-06:
Jeg gjorde i min tale rede for et væld af aktiviteter, som regeringen har stået for, og som regeringen er i gang med - en palet af forskellige forslag, som i den ene ende handler om strafskærpelser og fokus på politiets indsats og i den anden ende handler om forskellige kriminalpræventive tiltag, som jo har til formål at forhindre, at flere unge bliver kriminelle og medlemmer af bander.
Mads Rørvig (V), 2012-11-13:
Jeg tror da hurtigt vi kan blive enige om, at 50 pct. er bedre end 25 pct., og jeg vil da håbe, at jeg kan trække hr. Nadeem Farooq endnu længere, så vi forhåbentlig en dag kan blive enige om at lande den på 75 pct.
Kirsten Jacobsen (FRI), 2000-04-04:
Og derfor: Hvis det er sådan, at man under det udvalgsarbejde, som vi skal i gang med, kunne finde ud af, at der var et flertal, som ville sikre det her, ja, så ville vi altså komme ud for, at så ville Folketinget bare påføre skatteyderne nogle flere udgifter ud over de 1,2 mia. kr., som de jo altså allerede har mistet, og som er forskellen.
Kim Edberg Andersen (NB), 2023-12-05:
Så kan man sige, at hvis man i forhold til et problem, der er 50 år gammelt og alment kendt, har brug for en ekspertgruppe i 2 år, så er det enten, fordi de eksperter i forhold til den litteratur, der er på området, er ekstremt langsomtlæsende, eller fordi det er en syltekrukke.
Hans Kristian Skibby (DF), 2019-04-25:
Hvis man vælger at støtte det forslag, som Enhedslisten har fremsat, om, at der skal arbejdes videre på en statsdrevet bank, så kommer spørgsmålet jo utvivlsomt til at være: Hvordan vil det så være med den frie og lige konkurrence mellem en statsligt forankret bank og en masse private banker, hvor det er aktionærer og investorer og folk, som måske har andele i banken, som kommer til at sidde med den på skulderen?
Mariann Fischer Boel (V), 2001-03-13:
Der resterer altså 3.000 sager, som skal konteres inden den 1. maj, og kan ministeren bekræfte, at der i alle disse 3.000 tilfælde på et tidligt tidspunkt - altså i tidsrummet 0-4 måneder efter ansøgningens indsendelse - har været taget kontakt til samtlige disse virksomheder for at påpege, at det materiale, der var indsendt som dokumentation, ikke var i orden, fordi der ellers ville blive et problem efterfølgende?
Rune Lund (EL), 2016-10-28:
Det burde man naturligvis have gjort, og derefter kunne partierne på et solidt og nøgternt grundlag og ikke på baggrund af en oppisket stemning efter en række tv-udsendelser, hvor imamer jo giver udtryk for vanvittige holdninger, forholde sig til, om der var behov for lovgivning.
Torsten Schack Pedersen (V), 2016-10-11:
Derfor er det selvfølgelig væsentligt, at vi sørger for, at vi har effektive konkurrenceregler, som sørger for, at der ikke er nogen, der bryder spillereglerne, aftaler priserne i lukkede lokaler og dermed giver forbrugerne for høje priser, og ej heller at man laver aftaler, som gør, at bedre drevne virksomheder bliver snydt i konkurrencen.
Ole Stavad (S), 2000-04-11:
Vi kan konstatere, at nogle regler giver sådan forskellig behandling, og vi kan i øvrigt konstatere, at der har været en lang række tvister, fordi der ikke er et reelt marked for de her boliger, og derfor bliver det noget gætværk. Og fru Mariann Fischer Boel siger, at de 8 pct., som i øvrigt kun skal betales af det, der ligger ud over progressionsknækket på små 3 mio. kr., så også er noget, man har anvendt i Landsskatteretten, at det findes der eksempler på.
Villy Søvndal (SF), 2002-05-21:
Til hr. Lars Barfoed, der spørger, om militære midler ikke kan være nødvendige: Jo, jeg har selv været med til at anbefale, at vi i Europa støttede aktionerne i Bosnien, i Kosovo efter bombardementerne og i Albanien, og sidst også støttede på Afrikas Horn i konflikten dér.
Martin Lidegaard (RV), 2003-04-03:
Og jeg ved, at Danmarks TransportForskning arbejder med det, og at Trafikministeriet arbejder seriøst med ikke mindst at forsøge at komme frem til, hvordan man kan sammenligne forskellige trafikpolitiske løsninger, altså vejløsninger, i forhold til kollektive trafikløsninger osv. Jeg føler ikke, at vi altid har et helt solidt fundament i de økonomiske beregninger, vi laver.
Magnus Heunicke (S), 2020-05-13:
Fra den 2. marts udmeldte Sundhedsstyrelsen, at der stilles krav om, at alle medarbejdere i sundheds- og ældresektoren, som har en direkte kontakt til borgere, skulle blive hjemme i 2 uger, hvis de kommer hjem fra nogle af de særlige risikoområder, som man havde fundet at der var i Europa, bl.a. i Norditalien.
Jesper Petersen (SF), 2010-04-29:
Det er før blevet benægtet, at det ville betyde, at der skulle fjernes alle de her arbejdspladser, fordi man kunne reformere sig ud af det, og der kunne jeg i virkeligheden godt tænke mig at spørge hr. Jacob Jensen, om det, der tænkes på, er det konservative forslag om at fjerne efterlønnen.
Kristian Jensen (V), 2003-12-12:
Til hr. Anders Samuelsen: Jeg er sikker på, at eftertiden vil bedømme den her regering på i hvert fald mindst én ting, nemlig at det er den første regering i 30 år, der gennemfører rigtige skattelettelser, uden at man samtidig sætter skatten op andre steder. Det Radikale Venstre har været meget, meget flittige - det skal til deres ros siges, at de også var flittige, da de sad i regering - til at snakke om skattelettelser, til at snakke om lavere skat på arbejde, til at snakke om alt det gode, de ville gøre, men aldrig fik gennemført.
Karsten Lauritzen (V), 2012-01-17:
Hvis folk f.eks. tvinges til at tage medicin i forbindelse med medicinsk kastration, kan de tage medicin, der ophæver virkningen, og derfor kan det være svært at kontrollere det, som man egentlig godt kunne tænke sig i forhold til opfølgning i beslutningsforslaget, selv om vi til fulde forstår bevæggrundene bag.